b'\n_START_ARTICLE_\nB\xc3\xa6vreasp\n_START_SECTION_\nBeskrivelse\n_START_PARAGRAPH_\nB\xc3\xa6vreasp er et mellemstort, l\xc3\xb8vf\xc3\xa6ldende tr\xc3\xa6. I ungdommen har det en opret, slank v\xc3\xa6kst, men snart derefter bliver formen \xc3\xa5ben og uregelm\xc3\xa6ssig. Stammen er slank og ret til toppen, men p\xc3\xa5 d\xc3\xa5rlige jorde ses dog ofte flerstammede eksemplarer. Grenene sidder i kranse og er f\xc3\xb8rst opstigende, men senere bliver de mere vandrette og til sidst kan de v\xc3\xa6re overh\xc3\xa6ngende._NEWLINE_Barken er f\xc3\xb8rst gulbrun og blank, senere gulgr\xc3\xa5 og mere mat. Gammel bark revner p\xc3\xa5 langs mellem sortgr\xc3\xa5 barkkamme. Knopperne er spredte, spidse, blanke og r\xc3\xb8dbrune. Bladene er n\xc3\xa6sten perfekt cirkelrunde med en bugtet-tandet rand. Oversiden er matgr\xc3\xb8n, mens undersiden er bl\xc3\xa5gr\xc3\xb8n. H\xc3\xb8stfarven er oftest lysende gul, men i Nordskandinavien ses de ogs\xc3\xa5 i oranger\xc3\xb8dt. Bladenes lange, tynde stilk g\xc3\xb8r dem meget bev\xc3\xa6gelige, s\xc3\xa5dan at de ryster ved den mindste vind: de "sk\xc3\xa6lver som et espel\xc3\xb8v"._NEWLINE_Blomstringen sker kort f\xc3\xb8r l\xc3\xb8vspring, og arten er tvebo, s\xc3\xa5dan at det ene individ udelukkende b\xc3\xa6rer rakler med hunlige blomster, mens det andet udelukkende har hanlige rakler. Fr\xc3\xb8ene har lange, lysegr\xc3\xa5 fr\xc3\xb8haler._NEWLINE_Rodnettet beest\xc3\xa5r af et t\xc3\xa6t netv\xc3\xa6rk af hovedr\xc3\xb8dder, som n\xc3\xa5r vidt ud og s\xc3\xa5 dybt ned, som jordbundsforholdene tillader. Finr\xc3\xb8dderne er veludviklede og danner filt. Desuden danner r\xc3\xb8dderne rodskud meget villigt \xe2\x80\x93 is\xc3\xa6r efter s\xc3\xa5ring._NEWLINE_H\xc3\xb8jde x bredde og \xc3\xa5rlig tilv\xc3\xa6kst: 20 x 10 m (40 x 30 cm/\xc3\xa5r). I ungdommen er den \xc3\xa5rlige tilv\xc3\xa6kst dog v\xc3\xa6sentligt st\xc3\xb8rre (80-100 cm/\xc3\xa5r).'